Suedia zhvillon referendum për euron - 2003-09-14
Disa ditë pas vrasjes së Ministres së Jashtme, Në Suedi po zhvillohet referendumi për përdorimin apo jo të Euros
Në Suedi po zhvillohet referendumi për përdorimin apo jo të Euros si monedhë të re të vendit. Qendrat e votimit u hapën në orën 8 të mëngjesit dhe do të mbyllen në orën 20:00. Mbi shtatë milionë vetë kanë të drejtën e votës në këtë vend. Votimi i së dielës vjen pak ditë pas vrasjes së Ministres së Jashtme Anna Lindh, e cila ishte në favor të euros. Vdekja e saj mund të rrisë numrin e atyre që votojnë në favor të euros. Para se zonja Lindh të vritej e goditur me thikë të mërkurën në një kompleks dyqanesh, në Suedi kundërshtimi ndaj euros ishte shumë i fortë. Sondazhet e bëra një ditë më pas tregonin se mbështetësit e euros ishin për herë të parë në krye. Gjithsesi një numër i madh votuesish mbeten të pavendosur. Nëse Suedia i thotë “po” euros, ajo do të bashkohet me 12 vende të tjera evropiane që e kanë miratuar këtë monedhë. Suedia u fut në Bashkimin Evropian në vitin 1995, por vendosi të mos ta pranonte euron, kur ajo u fut në qarkullim katër vjet më pas në vitin 1999. Ndërkohë që vazhdon votimi, policia ende po kërkonte për vrasësin e zonjës Lindh. Autoritetet nuk kanë ende ndonjë shpjegim për motivin e vrasjes, por nuk e kanë lidhur me votimin e sotëm. //kk//